S. Kahanec, poslanec: (2010-02-02):
Pri tomto zákone ma trošku zarazila dôvodová správa, kde je iba jedna veta, ktorá vo veľmi všeobecnej forme toto uviedla. Samozrejme, je tam osobitná časť, v ktorej sa tieto veci uvádzajú, ale ja by som chcel zdôrazniť niektoré veci vzhľadom na to, že ide o vážne veci. Tak si myslím, že patrili aj do dôvodovej správy, keďže ide o nakladanie so značnými finančnými prostriedkami práve cez jadrový fond. Už v úvodnom článku sa zdôrazňuje, aby tieto prostriedky boli v dostatočnom množstve, transparentne a nediskriminačným spôsobom sa poskytovali osobám, ktoré majú na to oprávnenie, teda oprávnenie na náklady vynaložené v súvislosti s likvidáciou a nakladaním s odpadom. To je základná vec, ktorá by sa mala tam všade dodržiavať. Mení sa tam aj spôsob plánovania týchto nákladov. A tam, si myslím, tiež prichádza k zmene, kde sa tie klasické plány z ročných a päťročných menia už v kategórii ročných a potom v strednodobom a dlhodobom horizonte. Ale takisto sa v tomto návrhu uvádzajú aj nové veci, to znamená povinnosti pre žiadateľa, ktorý platí poplatky, a takisto nároky žiadateľa o poskytnutie finančných prostriedkov, ktorý je oprávnený požiadať o poskytnutie finančných prostriedkov. A to práve je v súvislosti s tým, keď robí činnosť, ktorá presahuje obdobie jedného roka. Čiže myslím si, že sú tam také vážnejšie veci a keď to zoberieme, v osobitnej časti, tam sú tieto veci podrobnejšie rozobraté. Avšak nechcem ich tu teraz zdôrazňovať osobitne, ale jednu vec chcem ešte spomenúť, napr. § 3, ktorý umožňuje rade správcov navrhovať návrh plánu finančného zabezpečenia stratégie v členení práve na tie, už predtým mnou spomínané, jednotlivé ročné, strednodobé a dlhodobé plnenia. To znamená, že to je dosť vážna kompetencia s veľkým množstvom finančných prostriedkov. A v nadväznosti na to takisto sú ďalšie paragrafy, ktoré jednak určujú použitie týchto finančných prostriedkov z jadrového fondu a upravujú aj podmienky poskytovania týchto prostriedkov. Ak by táto problematika bola taká úplne jasná, tak by som si nedovolil ani tu vystupovať a zbytočne tu o tom rozprávať. Ale keďže ide vážnu činnosť, lebo nakladanie s jadrovým odpadom, si myslím, je problém, ktorý nie je jednoduchá záležitosť a ktorý nás bude zaťažovať perspektívne čím ďalej, tým viac, a keď si chceme chrániť životné prostredie, tak si myslím, že treba aj takéto veci náležite odôvodniť v návrhu zákona. A ja by som to osobne očakával aj v dôvodovej správe k predloženému návrhu zákona. A, samozrejme, pri riešení tejto problematiky je otázka ochrany životného prostredia jednou časťou, ale druhá časť je, že pri všetkých tých veciach, ktoré plánujeme do budúcnosti aj z hľadiska rozvoja jadrovej energie, takisto už bolo to uvádzané v predchádzajúcich zákonoch, tak budeme mať stále o to väčšie nároky. A o to viac budeme musieť tieto veci zakomponovať aj do prípravy zdrojov pre odstraňovanie náhodných jadrových odpadov, ale predovšetkým tých, ktoré nám vyplynú z tejto našej aktivity, teda z jadrových zdrojov, ktoré budú jednoznačne produkovať tento jadrový odpad, ktorý bude nevyhnutne musieť byť bezpečne uložený. A práve na to sa musia vytvárať prostriedky v tomto Národnom jadrovom fonde. Takže toľko som chcel upresniť. Myslím si, že by toto si zaslúžilo trošku viac priestoru. Vzhľadom na tie predchádzajúce zákony, niektoré boli až veľmi obšírne okomentované, tak tento zákon sa mi zdal, že nemal dostatočne tú správu dôvodovú predloženú. Ďakujem pekne.